# E-KIRJAT JA SAAVUTETTAVUUS -OPPIMATERIAALIIN LIITTYVÄT TEHTÄVÄT

Oppimateriaalissa käydään läpi e-kirjojen saavutettavuutta yleisesti. Siinä esitellään tavallisimpia korkeakoulujen e-kirjapalveluita. Alla olevat tehtävät auttavat sinua tutustumaan oman laitteesi ominaisuuksiin, joilla helpotat e-kirjojen lukemista. Löydät linkit e-kirjoihin ja e-kirjapalveluihin oman korkeakoulusi verkkokirjastosta.

Kokeile rohkeasti; e-kirjojen ja laitteiden kirjo on laaja. Joskus toimii yksi, joskus toinen.

## Tehtävät

1. Avaa Datero-yhdistyksen tuottama verkkosivu [Älykkäitä välineitä - parempia tuloksia](http://www.smaly.fi/). Selvitä tältä sivulta oman laitteesi tai käyttämäsi selaimen tarjoamat lukemista helpottavat mahdollisuudet.
2. Mobiililaitteissa ja selaimilla on valmiita työkaluja, joita voit hyödyntää verkkosivujen ja –aineistojen lukemisessa (oppimateriaalin diat 7-9).
3. Etsi käyttämästäsi selaimesta Lue ääneen (Read aloud) -toiminto. (Lisäosa Firefoxissa ja Chromessa, Edgessä hiiren oikean painikkeen alla). Avaa jokin verkkosivu ja testaa kuuntelua. Asetuksista voit säätää lukunopeutta ja -ääntä. Jos lukija ei tunnista kieltä, tarkista asetuksista, että kieli on määritelty oikein.
4. Kokeile saman sivun kuuntelua mobiilissa. Ole tarkka kun valitset kuuntelutoimintoa (iOS: Puhuttu sisältö/VoiceOver, Android: Tekstistä puheeksi/TalkBack). Toinen toiminto lukee näytöllä olevan tekstin, toinen perustuu eleisiin. (Katso diat 8-9).
5. Mene oman korkeakoulukirjastosi verkkokirjastoon.
	1. Etsi Terhi Ahon kirjoittama e-kirja Kokeilukulttuuri (Alma Talent, dia 13). Avaa kirja ja kokeile kuuntelua selaimen omalla Read Aloud –toiminnolla. Jos haluat, voit kokeilla kuuntelua eri selaimilla. Missä kuuntelu toimii sinulle parhaiten?
	2. Avaa Ebook Central. Mene kohtaan Settings – Profile ja aktivoi Accessibility mode. Jos palvelu vaatii erillistä kirjautumista, seuraa ohjeita. Hae sinua kiinnostava e-kirja ja kokeile kuuntelua selaimen Lue ääneen -toiminnolla (Ebook Central, dia 16). Tarkemmat ohjeet löydät [videolta](https://youtu.be/pGc5ALerbgY?feature=shared).
	3. Jos haluat kokeilla selainkuuntelua muissa e-kirjapalveluissa, löydät tietoa oppimateriaalin dioista 14-18. Kokeile myös voitko muuttaa e-kirjan tekstikokoa, fonttia, taustaväriä.
6. Hae Sitran englanninkielinen julkaisu [Megatrends 2023](https://www.sitra.fi/app/uploads/2023/03/sitra_megatrends-2023.pdf). Lataa pdf-muotoinen julkaisu tietokoneellesi. Varmista, että sinulla on Adobe Acrobat Reader jotta kuuntelu on mahdollista. Aktivoi pdf:n yläreunasta kuuntelutoiminto Näytä/View -> Lue ääneen/Read aloud. Tämän jälkeen valitse samasta polusta haluatko kuunnella sivun vai koko dokumentin (dia 7). Huom! Adobe Acrobat Readerillä voi kuunnella vain englanninkielistä tekstiä. Suomen kieli on saatavilla ohjelman maksullisessa versiossa.

Edellisissä tehtävissä olet tutustunut e-kirjojen kuuntelun eri vaihtoehtoihin. Haluatko kokeilla mitä lukemista helpottavia toimintoja omassa koneessasi on valmiina? Etsi tietokoneesi asetuksista Aputoiminnot (tai vastaava, englanniksi Ease of Access/Accessibility). Löydät näkemiseen, kuulemiseen ja vuorovaikutukseen liittyviä aputoimintoja.

Kysy lisää omasta kirjastostasi!

Tehtävät: Kaisa Puttonen (Laurea), Päivi Hollanti (HAMK)/ Avointen oppimateriaalien kirjasto 19.9.2023